Et nyt vidne har fortalt om en episode, som fandt sted i timerne efter den 17-årige piges forsvinden – og nær den sø, hvor hun blev fundet dræbt.

Politiet har fundet et nyt spor i sagen om den 17-årige Emilie Meng, der forsvandt den 10. juli 2016, og som et halvt år senere blev fundet dræbt i et vandhul ved Regnemarks Bakke tæt på Borup.

Politiet har nu været i kontakt med et vidne, som blot to en halv time efter Emilie Mengs forsvinden ved Korsør Station har set en bil holde ved en p-plads tæt på søen ved Regnemarks Bakke.

Det kvindelige vidne har beskrevet, hvordan hun så en lys mellemklassebil og en tætskåret mand på omkring de 30 år.

Emilie Meng. Foto: Privat/Facebook

Løftede en tung genstand

Politiet appellerer kraftigt til alle, som har været i området omkring Regnemarks Bakke i tidsrummet omkring Emilie Mengs forsvinden, til at henvende sig.

Kvinden så, at manden løftede en tung genstand ud af bilen.

Vidnet gjorde observationen, fordi hun kørte meget langsomt, cirka 30-40 kilometer i timen, idet hun lå bag en traktor på Vestre Ringvej i Borup ved nedkørslen til Regnemarks Bakke. Der var også en anden bil bag traktoren.

Efterfølgende talte kvinden med pårørende om, hvad hun havde set, men hun satte ikke i første omgang episoden i forbindelse med Emilie Mengs forsvinden. Det gør hun nu.

Rekonstruktion af vidnets beretning

Politiet har siden lavet en rekonstruktion af bilen og dens placering med en af politiets egne biler. Det ses på billedet nedenfor.

Politiets rekonstruktion af bilen, hvor et vidne så en mand løfte en tung genstand ud af en lys bil nær stedet, hvor Emilie Meng blev fundet dræbt. Foto: Sydsjælland - og Lolland Falsters Politi

Stedet, hvor kvinden så den holdende bil, er ikke et sted, hvor man normalt ville holde, hvis man skal gå tur rundt om søen.

- Hun har gået med de oplysninger i et stykke tid, og har så valgt at henvende sig til politiet efter, at vi bragte efterlysningen af den hvide bil på Korsør Station, siger efterforskningsleder og vicepolitiinspektør ved Sydsjællands og Lolland-Falsters Politi Søren Ravn til TV 2.

Tilbage i juni 2017 offentliggjorde Sydsjælland og Lolland-Falsters Politi billeder af et køretøj, som blev sat i forbindelse med sagen. Det drejede sig om en lys – formentlig hvid – Hyundai i30, som kunne knyttes til stationen i Korsør på det tidspunkt, hvor Emilie Meng forsvandt. Siden har politiet kontaktet folk, som ejer en bil af modellen Hyundai i30.

I de første uger, efter politiet havde frigivet billederne, kom der omkring 250 henvendelser fra borgere.

- Det er interessant på grund af tidspunktet. Der er 60 kilometer mellem Korsør og Borup, og der passer tidsperspektivet ind, så gerningsmanden kunne have nået at køre fra Korsør til Borup og været på det sted omkring kl. 7.30 om morgenen, forklarer Søren Ravn.

Efterlyser nye vidner

I forbindelse med den nye udvikling i sagen efterlyser politiet nu andre personer, der kan hjælpe med nye oplysninger om den lyse bil. Det drejer sig om personer, som har været i nærheden af nedkørslen ved Vestre Ringved til Regnemarks Bakke i Borup i tidsrummet mellem klokken 7.00 og 9.00 søndag den 10. juli 2016. Blandt andet vil politiet gerne høre fra den traktorfører, som det kvindelige vidne kørte bag.

Politiet kan ikke sige med 100 procents sikkerhed, om vidnets opdagelse har noget at gøre med Emilie Meng-sagen.

Politiet har fået et nyt og måske afgørende spor i sagen om 17-årige Emilie Meng, der forsvandt ved Korsør Station i de tidlige morgentimer 10. juli sidste år. Her er, hvad politiet ved med sikkerhed. Video: Anne Nordestgaard Dyrehauge

- Derfor er vi også meget interesserede i, at hvis det er en person, som ikke har med sagen at gøre, men som har parkeret bilen på en lidt atypisk måde, så skal vedkommende også henvende sig, siger Søren Ravn.

- Men der er en god mulighed for, at det er gerningsmanden, som har parkeret omkring det område og er set stående ved siden af den bil. Derfor er vi nødt til at appellere til, at alle som har været i det relevante tidsrum henvender sig, så vi kan få styr på, hvilke personer, der har været i området. Vi håber fortsat meget på at få et gennembrud i sagen, lyder opfordringen fra politiet.

Politiet kan kontaktes på telefon 114.

Emilie Meng forsvandt efter en bytur med tre veninder i Slagelse natten til den 10. juli 2016. Hun blev sidst set, da hun gik alene mod sit hjem fra stationen i Korsør. Liget af den 17-årige pige blev fundet i et vandhul ved Regnemarks Bakke den 24. december 2016, og efterfølgende slog politiet fast, at Emilie Meng var blevet dræbt.